《寄家让谷古北口》
清代·周大枢

怅望长城万里强，地形人意两苍茫。新诗悲壮横孤角，古垒峥嵘吊夕阳。

散牧千蹄边草白，射雕几片阵云黄。书生弱翰功名晚，不及军中有蹶张。

作者简介：（1699—?）浙江山阴人，字元木，一字元牧。乾隆十七年举人。幼工诗，与同里胡天游齐名。乾隆元年举博学鸿词未中。后以经学荐于乡。官平湖教谕。有《居易堂稿》、《存吾春轩诗钞》等。